Vind jou ware Noord - Solidariteit WêreldSolidariteit Wêreld
Tuis › 10 minute voor werk Juig › Vind jou ware Noord
Vind jou ware Noord
“Ek gee julle ’n nuwe opdrag: Julle moet mekaar liefhê; soos Ek julle liefhet, net só moet julle mekaar ook liefhê . . . Moenie ontsteld wees nie. Hou net aan om op God te vertrou en hou ook aan om op My te vertrou.”
– Johannes 13:34, 14:1
In ’n bekende vrouetydskrif was daar op ’n keer ’n baie interessante artikel getiteld “Vind jou ware noord”, waarin dr. Ann Ronan van die Authentic Life Institute tien wenke gee wat mense kan help om eg en getrou aan hulleself te leef. Mense wat hierdie geheim ken, kan nie langer moeg en moedeloos deur die lewe gaan nie, omdat hulle geleer het dit maak nie saak as jy nie almal tevrede kan stel nie. Dis doodreg om jouself te wees, om dié dinge te doen wat jóú gelukkig maak.
Ken jou ware roeping – probeer om jou lewensroeping in een sin op te som.
Ken jou waardes – maak ’n lysie van jou topvyf-waardes.
Ken jou behoeftes – maak ’n lysie van jou topvier-behoeftes en maak seker daar word daaraan voldoen.
Weet wat jou passies is – gee aandag aan die dinge wat jou hart laat sing.
Leef van binne na buite – raak stil, fokus op jou innerlike deur tyd in die natuur deur te bring. Haal diep asem en raak só makliker stil.
Fokus op jou sterkpunte – wat is jou sterkste eienskappe en talente? Maak ’n lysie van jou vyf beste bates. As jy sukkel, vra iemand na aan jou om te help.
Neem tyd om te speel – gun jouself tyd om die dinge te doen waarvan jy hou of sommer net om niks te doen nie.
Raak bewus van jou denke en die negatiewe boodskappe wat jy soms aan jouself deurgee. Verander dit in positiewe denke.
Omring jouself met dinge wat jou inspireer – hou ’n joernaal en hou só tred met jou suksesse.
Dien ander – as jy jouself gevind het, is dit tyd om uit te reik en terug te gee.
Wanneer jy eers die rede ontdek het waarom God jóú op die aarde geplaas het, sal jy so besig wees om jou roeping uit te leef dat jy heeltemal daarvan sal vergeet om onvergenoegd en moedeloos te wees. Dan sal jy opnuut kies watter dinge jou lewe die moeite werd maak en tyd daaraan bestee om hierdie dinge te doen. Daar is ses eienskappe wat jou hiermee sal help: dankbaarheid, orde, eenvoud, harmonie, skoonheid en vreugde. Fokus hierop en jy sal dit (met God se hulp natuurlik!) regkry om elke dag met vreugde mens te wees.
Here, dankie vir al die mooi en lekker dinge in die lewe. Ek wil van vandag af net op positiewe dinge fokus en voluit leef. Laat die roeping wat U aan my toegeken het van nou af my leefstyl bepaal. Amen.